FI Euroopan unionin virallinen lehti C 184/32

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 184/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MIELE DELLE DOLOMITI BELLUNESI”

EY-N:o: IT-PDO-0005-0776-09.06.2009

SMM ( ) SAN ( X )

1. Nimi

”Miele delle Dolomiti Bellunesi”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.4 – Muut eläinperäiset tuotteet

3.2 Kuvaus 1 kohdassa nimetystä tuotteesta ”Miele delle Dolomiti Bellunesi”

”Miele delle Dolomiti Bellunesi” on hunaja, jota Apis mellifera -lajin paikalliseen ekotyyppiin kuuluvat hunajamehiläiset tuottavat Bellunon vuoristoalueen kukkien medestä; ekotyyppi on syntynyt eri mehiläisrotujen – pääasiassa Ligustican ja Carnican – luonnollisena risteytyksenä, ja se on aikojen kuluessa sopeutunut erityisen hyvin Bellunon Dolomiittien alppiympäristön olosuhteisiin ja tuottaa hyvän hunajasadon.

Tuotantokauden eri ajankohtina kukkivien lajikkeiden mukaan ”Miele delle Dolomiti Bellunesi” -hunajasta voidaan erottaa seuraavat tyypit: monikukkahunaja, akasiahunaja, lehmuksenkukkahunaja, kastanjahunaja, rhododendronhunaja ja voikukkahunaja.

A. Fysikaalis-kemialliset ominaisuudet

Bellunon Dolomiiteilla tuotetulla hunajalla on aina oltava seuraavat fysikaalis-kemialliset ominaisuudet:

HMF-pitoisuus (kulutukseen saatettaessa) < 10 mg/kg

Tyypin mukaan ”Miele delle Dolomiti Bellunesi” -hunajalla on oltava seuraavat fysikaalis-kemialliset ominaisuudet:

Tyyppi Vesi (%) pH Fruktoosi + glukoosi (%) Sakkaroosi (%) Min Max Min Max Min Max Min Max Monikukka 15 18 3,4 4,4 69 78 0 3,8 Akasia 15 18 3,7 4,1 61 77 0 10 Lehmus 16,5 17,8 4 4,1 67 70 0,8 4,6 Kastanja 16,5 18 4,4 5,8 61 74 0 2,4 Rhodo-dendron 16 17,7 3,7 4,2 65 72 0,1 0,7 Voikukka 17 18 4,3 4,7 37,8 38,5 0,1 0,4

B. Melisopalinologiset ominaisuudet

Hunajassa on yleisesti ottaen alppikasvien siitepölyä, mutta alkuperälajin mukaan ”Miele delle Dolomiti Bellunesin” eri tyyppien siitepölykoostumuksen on vastattava seuraavia vaatimuksia:

Hunajatyyppi Siitepöly Monikukka Pääasiassa: voikukka, lehmus, kastanja, rhododendron, eri lajien huulikukkaiset Akasia > 30 % Robinia pseudoacacia L. Lehmus > 10 % Tilia spp. Kastanja > 70 % Castanea sativa M. Rhododendron > 20 % Rododendrum spp. Voikukka > 5 % < 30 % Taraxacum spp.

C. Aistinvaraiset ominaisuudet

Aistinvaraiset ominaisuudet riippuvat alkuperäkasvista ja vaihtelevat siksi eri hunajatyyppien mukaan:

Monikukka (Millefiori tai multiflora): väri: kirkkaan vaaleankeltaisesta meripihkan väriseen; maku: makeahko; rakenne: pehmeä, selvä taipumus kiteytymiseen.

Akaasia (Acacia tai Robinia): väri: vaalea, meripihkaan vivahtava, läpikuultava; maku: mieto, erittäin makea, tuoksu: akasiankukkaan vivahtava; rakenne: tyypillisen juokseva.

Lehmus (Tiglio):: väri: vaihtelee keltaisesta vihertävään; maku: kevyen katkera jälkimaku; tuoksu: raikas, balsaminen; rakenne: tahnamainen, hitaasti kiteytyvä.

Kastanja (Castagno): väri: tummanruskea; maku: ei kovin makea, hieman katkera, tanniininen; tuoksu: voimakas, aromaattinen; rakenne: yleensä juokseva.

Rhododendron: (Rododendro): väri: lähes väritön, kiteydyttyään valkoinen tai vaalea beige; maku: hienostunut; tuoksu: vihreän hedelmäinen; rakenne: juokseva, myöhemmin hienorakeinen, tahnamainen.

Voikukka (Tarassaco): väri: kellanvivahteinen; maku: kevyesti tai tavanomaisesti makea, yleensä hapan, kevyen katkera, kirpeä.

3.3 Raaka-aineet (ainoastaan jalostetut tuotteet)

Ei sovelleta

3.4 Rehu (ainoastaan eläinperäiset tuotteet)

Jos mehiläisyhdyskunnille annetaan siitepölypohjaista valkuaispitoista ravintoa, muuta kuin paikallista alkuperää olevaa siitepölyä sisältävien tuotteiden käyttö on kielletty.

Tavanomaisena käytäntönä on kerätä hunajakakkuja tai pelkkää siitepölyä (loukkujen avulla) ja kuivata tai varastoida ne pakastimeen käytettäväksi silloin, kun siitepölyä on saatavilla vain rajoitetusti.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

”Miele delle Dolomiti Bellunesi” -hunaja tuotetaan, käsitellään ja jalostetaan 4 kohdassa yksilöidyllä maantieteellisellä alueella.

Hunaja tuotetaan kiintorakenteisissa tai siirrettävissä pesissä yksinomaan tällä vuoristoisella tuotantoalueella. Se saadaan suoraan hunajakennoista linkoamisen avulla.

Hunaja kerätään aina perättäisissä vaiheissa eri kasvilajien kukinnan mukaan, jotta saadaan lajin mukaan eriytetty tuote.

3.6 Viipaloimista, raastamista, pakkaamista jne. koskevat erityiset säännöt

”Miele delle Dolomiti Bellunesi” pakataan lasiastioihin, joiden vetoisuus on 250, 500 tai 1 000 grammaa ja jotka suljetaan metallisella kannella ja sinetöidään etiketillä. Myös hunajan pakkaaminen yksittäisannospakkauksiin, jotka voivat olla pieniä lasipurkkeja taikka muusta soveltuvasta materiaalista valmistettuja pusseja, rasioita jne., on sallittua.

3.7 Merkintöjä koskevat erityiset säännöt

SAN-tuotteen ”Miele delle Dolomiti Bellunesi DOP” logo muodostuu epäsäännöllisestä ympyrästä, jonka yläosassa on vihreällä nauhalla valkoisin kirjaimin teksti ”MIELE DELLE DOLOMITI BELLUNESI” ja sisällä kolme epäsäännöllistä viivaa, joista yksi on keltainen, yksi sininen ja yksi vihreä. Niiden päällä on perinteisestä hunajalusikasta valuvien hunajatippojen muodossa kuvattuna Lavaredon kolme vuorenhuippua ja alaosassa keltaisin kirjaimin kirjainlyhenne ”D.O.P.” (SAN) jäljempänä olevan mallin mukaisesti. Etikettiin on mahdollista lisätä maininta ”prodotto della montagna” (vuoristotuote) kansallisen lainsäädännön mukaisesti.

4. Maantieteellisen alueen tarkka rajaus

SAN-tuotteen ”Miele delle Dolomiti Bellunesi DOP” maantieteellinen tuotantoalue käsittää vuoristossa sijaitsevan Bellunon maakunnan koko alueen; sitä ympäröivät vuorijonot erottavat luonnollisella tavalla maantieteellisen alueen viereisistä maakunnista ja alueista sekä pohjoisessa Itävallasta.

5. Yhteys maantieteelliseen alueeseen

5.1 Maantieteellisen alueen erityisyys

Ympäristötekijät

Tuotantoalue sijaitsee vuoristossa ja muodostuu laaksoista ja korkeista rinteistä, ja sen maaperä-, ilmasto- ja ympäristöolosuhteet runsaine metsineen ja niittyineen ovat tunnusomaisia Alppien alueelle.

Tuotantoalueella ei ole suuria teollisuuslaitoksia, voimaperäistä maataloutta eikä myöskään liikenteen pääväyliä, jotka kaikki muodostavat saastumisuhan muun muassa mehiläishoidon tuotteille. Näissä olosuhteissa on mahdollista tuottaa puhdasta ja terveellistä hunajaa, joka ei sisällä raskasmetalleja tai ympäristösaasteita.

Bellunon ilmasto- ja ympäristöolosuhteet, kuten historiallisten arkistotietojen perusteella lasketut keskimääräiset lämpötilat ja sademäärät, poikkeavat huomattavasti ympäröivistä tasankoalueista ja Veneton alueen keskimääräisistä olosuhteista. Ne vaikuttavat suotuisasti meden muodostumiseen, tuotteen laatuun ja säilyvyyteen.

Alhaisten lämpötilojen ja korkean sademäärän ansiosta Bellunossa on enemmän niittyjä ja laitumia kuin alueen muissa osissa, minkä vuoksi sen dolomiittikalkkipitoisessa maaperässä on kehittynyt hyvin rikas vuoristokasvillisuus, joka käsittää yli 2 200 lajia (1/3 koko Italian kasvilajeista). Näin mehiläiset voivat valita meden ja siitepölyn keräämiseen parhaiten soveltuvat kasvit.

Bellunon Dolomiitit tunnettiinkin jo vuosisatoja sitten vuoristoniittyjen ja -laidunten rikkaan kasvimaailman ansiosta; sen runsaus ja erityisyys onkin yksi tärkeimmistä tieteellisistä perusteluista Bellunon luonnonpuiston hyväksymiselle yhteisön, jäsenvaltion ja alueen tasolla.

Tärkeimpiä puita ovat alueelle tunnusomaiset lehtikuusi-, pyökki-, mänty- ja kuusimetsät. Kallioisten jyrkänteiden juurella leviävät tiheät lehti- ja havumetsät sekä runsaslajiset vuoristoniityt, joilla esiintyy monia kotoperäisiä lajeja, kuten alppiruusu, ohdake, alppitähti jne. Laaksoissa on huomionarvoista erityisesti putkilokasvien runsaus: yli 1 400 lajia, joista monet ovat kotoperäisiä, harvinaisia tai kasvimaantieteellisesti arvokkaita.

Vaihteleva puu- ja ruohovartinen kasvillisuus käsittää runsaasti mehiläishoidon ja siitepölyn muodostumisen kannalta erityisen arvostettuja lajeja, kuten akasia, alppiruusu (rhododendron), voikukka, lehmus, kanerva, apila ja koko joukko monikukkahunajan tuotantoon käytettäviä lajeja.

Tärkeä tekijä on myös kastanjan (Castanea Sativa) ja ohdakkeen (Cardus s.p.) kaltaisten vuoristoalueille tyypillisten mesikasvien esiintyminen, koska mesi on elintärkeää ravintoa mehiläisten elinkierron kannalta. Opinnäytteet ja tutkimukset osoittavat, että vuoristossa kasvavat kasvit tuottavat enemmän mettä kuin tasangolla kasvavat kasvit.

Inhimilliset tekijät

Mehiläistarhausta on harjoitettu Bellunon vuoristoalueella jo kauan. Muinaisina aikoina hunajan kerääminen perinteisistä mehiläispesistä vaati tuottajilta paljon taitoa, jotta voitiin välttää kokonaisten mehiläisyhdyskuntien tuhoutuminen.

Vaikeinakin aikoina tällä alueella on aina harjoitettu runsaasti mehiläistarhausta käyttäen yleensä perinteisiä yksinkertaisia mehiläispesiä. Dadant Blatt -mehiläispesän keksiminen oli innovatiivinen uudistus, joka on helpottanut mehiläistarhausta, mutta vielä tänäänkin Bellunon vuorilla mehiläishoito tapahtuu käsiteollisesti ja vaatii tuottajilta erityistä taitoa pesien sijoittelemisessa ja käsittelemisessä, mehiläisyhdyskuntien ylläpitämisessä ja kehittämisessä, hunajan keräämisessä ja oikean ajankohdan valitsemisessa eri kukkalajeista saatavien hunajien eriyttämiseksi sekä hunajan säilyttämisessä.

Nykyisin suurin osa mehiläistarhaajista toimii Bellunan ja Feltrinan laaksoissa, mutta myös ylempänä vuoristossa toimii lukuisia tuottajia, jotka tuottavat erityisen arvostettua hunajaa esimerkiksi rhododendronista.

5.2 Tuotteen erityisyys

Yhdestä kukkalajista saadut hunajat edustavat alueella kasvavia lajeja, joiden siitepölyn ja meden tuotannon katsotaan kuuluvan mehiläistarhauksen kannalta kukkalajien parhaimmistoon ja joihin kuuluvat esimerkiksi akasia, rhododendron, voikukka, lehmus ja kastanja. Suurin osa näistä lajeista kasvaa yksinomaan vuoristossa, mistä syystä ”Miele delle Dolomiti Bellunesi” on niin arvostettu tuote. Monikukkahunaja taas tuotetaan monista alppilajien kukista, jotka mehiläiset valitsevat Bellunon vuoristoalueen yli 2 200 kasvilajin joukosta.

Kukkaisuuden lisäksi ”Miele delle Dolomiti Bellunesin” laatuun liittyy muitakin tärkeitä tekijöitä, kuten puhtaus, terveellisyys ja hyvä säilyvyys, mistä kertoo myös alhainen HMF-pitoisuus. Laatu on seurausta maantieteellisen alueen erityispiirteistä ja tuottajien osaamisesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Alppien ympäristöolosuhteet – alhaiset lämpötilat, korkea sademäärä ja dolomiittista kalkkikiveä sisältävä maaperä – mahdollistavat runsaan puu- ja ruohovartisen, mehiläistarhaukselle erittäin otollisen alppikasvillisuuden kehittymisen. Sen vuoksi Bellunon alue soveltuukin mainiosti korkealaatuisen hunajan tuottamiseen kukkalajeista, joita tavataan yksinomaan tai pääasiassa Alppien alueella.

Huomattavasti alueen ja koko Italian keskiarvoja alemmat lämpötilat läpi vuoden vaikuttavat suotuisasti hunajan laatuun ja säilyvyyteen estämällä epänormaalin käymisen ja mahdollistamalla tuotteen aistinvaraisten ominaisuuksien ja koostumuksen pidemmän säilymisen.

Vähäiset ihmistoiminnasta aiheutuvat paineet (asutus, teollisuus, liikenne), vuoristoalueille tyypillinen eristäytyneisyys ja ennen muuta ammattitaitoisten tuottajien kyky harjoittaa toimintaansa edelleen käsiteollisessa mittakaavassa mahdollistavat tasankoalueisiin verrattuna puhtaamman ja terveellisemmän tuotteen syntymisen.

Bellunon alueella perinteisesti harjoitettu mehiläistarhaus ei ole pelkkä tulonlähde asukkaille. Historiallisesti se on ollut myös energianlähde, jota käytettiin ravinnoksi ulkomaailmasta eristyksissä vietettyjen talvikuukausien aikana sekä makeutusaineena ja perinteisten paikallisten ruokien ainesosana. ”Miele delle Dolomiti Bellunesi” -hunajaa on pidetty kaupan samannimisellä etiketillä varustettuna jo yli 35 vuoden ajan, ja 1980-luvulta lähtien se on ollut näyttävästi esillä monissa paikallisissa maatalousnäyttelyissä ja muissa tilaisuuksissa, mistä ovat osoituksena tuolta ajalta peräisin olevat kunniakirjat, mehiläistarhureiden tapaamisissa otetut valokuvat ja lehtiartikkelit sekä valokuvat, joista ilmenee nimityksen ”Miele delle Dolomiti Bellunesi” suosio erilaisissa tavaramerkeissä ja etiketeissä. ”Miele delle Dolomiti Bellunesi” on myös monien tyypillisten ruokien ainesosa. Cadoressa ja Ampezzossa sitä käytetään perinteisesti jälkiruokiin ja leivonnaisiin sekä perinteiseen hunajalikööriin, ja sitä nautitaan myös paikallisten juustojen kanssa. Tuote nauttii suurta suosiota kuluttajien keskuudessa, ja erityisesti matkailijat arvostavat sen erityisominaisuuksia ja ostavat sitä lomillaan nautittavaksi läpi vuoden. Näin tuote on levinnyt kaikkialle Italiaan.

Eritelmän julkaisutiedot

[Asetuksen (EY) N:o 510/2006 5 artiklan 7 kohta]

Hallitus on aloittanut kansallisen vastaväitemenettelyn julkaisemalla 5.12.2008 Italian tasavallan virallisen lehden numerossa 285 ehdotuksen suojatun alkuperänimityksen ”Miele delle Dolomiti Bellunesi” hyväksymiseksi.

Eritelmän täydellinen teksti on saatavissa internetosoitteessa joko seuraavan linkin kautta:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai menemällä suoraan maa-, metsätalous- ja elintarvikeministeriön www-sivuston etusivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE (Reg.CE510/2006)”.

(1) EUVL L 93, 31.3.2006, s. 12.